《去妇辞》
宋代·赵汝燧

入得良人门，自誓终此身。扫室拥箕帚，进盥躬盘巾。

采桑趋陇首，荐蘋洁涧滨。十年尽妇道，惟恐堂前嗔。

上和下睦本无事，一二小姑恣萋斐。浸润既深贝锦成，不弃不出谮不已。

良人缱绻涕涟洏，父母之命安敢违。举头天边指缺月，暂缺须有团圆时。

君不闻章台长条依旧垂，乐昌半镜还复归。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。